প্রিমিয়ার লিগে জয় পেল সাইফ স্পোর্টিং-মোহামেডান || Somoynews.tv
১৫-০২-২০২০, ০৩:০০
প্রিমিয়ার লিগে জয় পেল সাইফ স্পোর্টিং-মোহামেডান
জয় দিয়ে প্রিমিয়ার লিগ ফুটবলের মিশন শুরু করেছে সাইফ স্পোর্টিং ক্লাব। রহমতগঞ্জকে ১-০ গোলে হারিয়েছে দ্রাগো মামিচ শিষ্যরা। আরেক ম্যাচে ঢাকায় আরামবাগের বিপক্ষে ১-০ গোলে জিতেছে মোহামেডান।
ময়মনসিংহে রফিক উদ্দিন ভূঁইয়া স্টেডিয়ামে সকাল থেকেই ছিলো উৎসবের আমেজ। কারণ নিজেদের দুর্গে লড়বে সাইফ। প্রিয় দলের ম্যাচ দেখার আশায় মাঠে জড়ো হন সমর্থকরা। প্রতিপক্ষ রহমতগঞ্জ। ফেডারেশন কাপে যারা হৃদয় চূর্ণ করে দিয়েছিলো বাঘা বাঘা সব ক্লাবের। জায়ান্ট কিলার হিসেবে খ্যাত জিলানী শিষ্যদের বিপক্ষে শুরু থেকেই আক্রমণাত্মক হয়ে খেলার চেষ্টা করে জামাল ভুঁইয়ারা।
তবে, প্রথমার্ধে ধার ছিলনা সাইফ ফরোয়ার্ডদের আক্রমণে। রহমতগঞ্জের রক্ষণের কাছে কোণঠাসা হয়ে ছিলো মামিচ শিষ্যরা। অবশেষে ৬৩ মিনিটে প্রাণ ফিরে আসে রফিক উদ্দিন ভুঁইয়া স্টেডিয়ামে। ফ্রি-কিক থেকে গোল করেন রুয়ান্ডার ডিফেন্ডার এমেরি বাইসেঞ্জ। আনন্দে নেচে ওঠে পুরো স্টেডিয়াম।
ফেডারেশন কাপের রানার্স-আপ রহমতগঞ্জের ফরোয়ার্ড এনামুর গাজি এরপর চেষ্টা করেও গোল করতে পারেননি। ফরোয়ার্ডদের ব্যর্থতায় আর ঘুরে দাঁড়াতে পারেনি জিলানির দল। সে সুযোগে জয়ের সৌরভ ছড়িয়ে মাঠ ছেড়েছে সাইফ স্পোর্টিং ক্লাব।
সন্ধ্যায় আরেক ম্যাচে, আরামবাগের মুখোমুখি হয় মোহামেডান। ভাঙ্গাচোরা দল নিয়েও ফেডারেশন কাপে ভালই লড়েছে সাদা কালোরা। লিগের শুরুটাও ভাল করার আশায় ছিলো শেন লিনের দল। বঙ্গবন্ধু স্টেডিয়ামে বিপক্ষে শুরু থেকেই সতর্ক হয়ে খেলে মোহামেডান। ৩০ মিনিটে গোল করেন নাইজেরিয়ান মোনেকো। গোল শোধে চেষ্টা করেও, পেরে ওঠেনি আরাম।
নিষ্প্রাণ ম্যাচে শেষ পর্যন্ত ১-০ গোলের জয় নিয়ে মাঠ ছাড়ে মোহামেডান।